RokokoGuide: Sådan nedbringer du nemt dit CO2-udslip

Drik kold te, lad være med at bruge hæve-sænke-bordet og se pornofilm med andre, hvis du vil undgå at være skyld i mere global opvarmning.

1. Brug hæve-sænke-bordet med omtanke

Flere gange hver dag trykker du på knapperne på dit elektriske hæve-sænke-bord. Det er jo så sundt at skifte arbejdsstilling ofte. Det er dog ikke rigtigt, for bordet bruger jo strøm, og dermed skader du klimaet. Så bliv siddende i samme stilling hele dagen. Du vil jo ikke være egoist, vel?

2. Banke, ikke ringe

Hver eneste gang du besøger nogen og trykker på deres ringklokke, gisper kloden efter vejret. Det kan godt være, at det er lettere for dem derinde at høre, at du er der, men hvis du bliver ved, er der snart ikke nogen jord tilbage at leve på, og så kan du alligevel ikke besøge nogen. Så bank på i stedet for. Ud over at være mere klimavenligt giver det dig også lidt af den motion, du mister på at lade knapperne på hæve-sænke-bordet være. Mere win-win bliver det næppe.

3. Drop de varme drikke

Det er blevet vinter, og hvad er bedre end en kop skoldhed kaffe eller te til at blive varmet godt op indvendig? Du bilder dig ind, at dit behov for at slappe af og have det hyggeligt er nok til at kompensere for det pres, du lægger på klimaet. Men næste gang du tænder for elkedlen, så forestil dig, at det er jordkloden og ikke bare en liter vand, du varmer op. For sådan er det nemlig. Global opvarmning er også din skyld. Måske især din skyld.

4. Læs ikke i sengen

Det er hyggeligt at læse i sengen, før du lægger dig til at sove. Men det kræver, at der er klimafjendtligt lys. Så læg bogen fra dig, når det bliver for mørkt til at læse uden kunstige lyskilder. Indholdet på siderne forandrer sig ikke, så du kan roligt lade den ligge, til det bliver lyst igen. Sluk i stedet lyset og sov en god, lang søvn, hvor du drømmer sødt om at blive jagtet gennem en skov af en ciskønnet, etnisk svensk mand bevæbnet med pianotråd.

5. Vær flere om at se internetporno sammen

Porno på nettet er en af de hobbyer, som allerflest mennesker dyrker i enrum. Det er da også et både hyggeligt og opbyggeligt tidsfordriv. Men du udleder samme mængde CO2, som når du streamer film med familien og vennerne. Så næste gang du mærker den søde kløe, så sæt dig sammen med nogle andre. Det sparer miljøet for en masse belastning, at I ikke sidder foran hver jeres skærm.